**JAVNI POZIV ZA ISKAZ INTERESA ZA SUDJELOVANJE U**

**REGIONALNOM LANCU VRIJEDNOSTI**

**HRANA I POLJOPRIVREDA (AGRI-FOOD) PANONSKE HRVATSKE**

**UVOD**

Plan za industrijsku tranziciju Panonske Hrvatske (Plan)[[1]](#footnote-2) temeljni je akt strateškog planiranja koji usmjerava industrijsku tranziciju i gospodarski razvoj Panonske Hrvatske u novom programskom razdoblju 2021.-2027. Plan za industrijsku tranziciju Panonske Hrvatske (u daljnjem tekstu: Plan) dostupan je na službenoj mrežnoj stranici Ministarstva regionalnoga razvoja i fondova Europske unije: <https://razvoj.gov.hr/>.

Provedba Plana doprinijet će postizanju Strateškog cilja 13. Nacionalne razvojne strategije 2030., „Jačanje regionalne konkurentnosti“, te će omogućiti pametnu specijalizaciju i jačanje pozicije regionalnog gospodarstva u globalnim lancima vrijednosti kroz sljedeće prioritete ulaganja:

* Jačanje regionalnog eko sustava za poduzetnike;
* Razvoj i jačanje istraživačkih i inovacijskih kapaciteta te primjene naprednih tehnologija u okviru strateških lanaca vrijednosti;
* Jačanje održivog rasta i konkurentnosti MSP-ova i otvaranje radnih mjesta u njima, među ostalim i kroz produktivna ulaganja u prioritetne niše Panonske Hrvatske;
* Razvoj pametnih vještina za industrijsku tranziciju.

U okviru Plana identificirani su regionalni lanci vrijednosti (RLV) u koje će se usmjeriti **bespovratna sredstva iz fondova Europske unije** namijenjena industrijskoj tranziciji u okviru Integriranog teritorijalnog programa (ITP) 2021. - 2027. Jedan od RLV-ova Panonske Hrvatske odnosi se na Hranu i poljoprivredu (*Agri-food*) i bit će od sustavne važnosti za davanje doprinosa regionalnom rastu, zapošljavanju i konkurentnosti.

1. **Cilj Javnog poziva za iskaz interesa**

Ministarstvo regionalnoga razvoja i fondova Europske unije provodi Javni poziv za iskaz interesa za sudjelovanje u RLV Hrana i poljoprivreda Panonske Hrvatske koji se temelji na metodologiji Europske komisije „Projektiranje mogućnosti za industrijsku tranziciju“ (engl. *POINT*)..

Glavni cilj Javnog poziva za iskaz interesa je:

(1) identificirati ključne dionike iz poslovnog sektora koji svojim kapacitetima, resursima i potencijalima mogu i žele doprinijeti stvaranju novih vrijednosti unutar RLV Hrana i poljoprivreda sukladno Planu i njegovim strateškim ciljevima,

(2) utvrditi uloge/pozicije dionika u RLV Hrana i poljoprivreda Panonske Hrvatske.

Dionici RLV-a Hrana i poljoprivreda Panonske Hrvatske će u narednim mjesecima, uz podršku MRRFEU-a, resornih tijela državne uprave i regionalnih koordinatora, izraditi Akcijski plan za razdoblje 2022. -2023.te time biti su-kreatori javnih politika usmjerenih na industrijsku tranziciju.

Akcijski plan će predstavljati ključan dokument koji će se koristiti u pripremi ciljanih poziva za dodjelu bespovratnih sredstava iz fondova Europske unije u okviru Integriranog teritorijalnog programa 2021.–2027. (u daljnjem tekstu: ITP), indikativne vrijednosti 160 milijuna eura (cca 1.200.000.000 HRK) za Panonsku Hrvatsku kojim će se podržati:

* Strateška partnerstva za inovacije između velikih poduzetnika i MSP-ova s ciljem diversifikacije i modernizacije regionalnoga gospodarstva, odgovora na ključne društvene izazove Panonske Hrvatske i omogućavanja zelene i digitalne tranzicije;
* Inovacijske klastere s ciljem povezivanja dionika RLV-a iz poslovnog, znanstveno-istraživačkog i javnog sektora;
* Jačanje održivog rasta i konkurentnosti MSP-ova i otvaranje radnih mjesta u njima, kroz produktivna ulaganja u prioritetne niše RLV-a;
* Razvoj pametnih vještina za industrijsku tranziciju.

Neke od ključnih elemenata koji će biti obuhvaćeni Akcijskim planom su:

* Društveni izazovi temeljem kojih će se definirati misije za istraživanje i razvoj
* Istraživačke teme za razvoj novih proizvoda u okviru prioritetnih niša
* (Pametne) Vještine budućnosti
* Tehnologije potrebne za industrijsku tranziciju
* Istraživačka i tehnološka infrastruktura potrebna za industrijsku tranziciju.

Sudionici RLV Hrana i poljoprivreda Panonske Hrvatske u narednim će mjesecima potpisati Deklaraciju o zajedničkoj suradnji kojom će se definirati vizija i misija RLV-a.

1. **RLV Hrana i poljoprivreda Panonske Hrvatske**

RLV Hrana i poljoprivreda Panonske Hrvatske ima za cilj jačanje i revitalizaciju prehrambeno-prerađivačkog sektora u osam županija Panonske Hrvatske kroz stvaranje: (i) održive, (ii) uključive, (iii) inovativne i (iv) otporne industrije budućnosti.

U kontekstu ovog Javnog poziva za iskaz interesa, definiran je kao grupacija više prioritetnih niša u kojima se odvijaju povezane poslovne aktivnosti prvenstveno od strane regionalne mreže dionika koji integriraju tokove resursa od početne faze razvoja i dizajna, nabave sirovina i ostalih ulaznih čimbenika potrebnih za proizvodnju i stavljanje na tržište i distribuciju do konačnog kupca.

Sektori na koje se prvenstveno odnosi RLV Hrana i poljoprivreda Panonske Hrvatske su:

* Prehrambeno-prerađivački sektor
* Metalo-prerađivački sektor (u segmentu pametne poljoprivrede)
* IKT sektor (u segmentu pametne poljoprivrede)
* Sektor kreativnih industrija (u segmentima svježe hrane „prikladno za uporabu ili brzu pripremu” i *De luxe* prehrambenih proizvoda)

U RLV-u Hrana i poljoprivreda Panonske Hrvatske mogu sudjelovati i drugi sektori ukoliko doprinose razvoju prioritetnih niša u okviru RLV-a.

Prioritetne niše RLV-a Hrana i poljoprivreda Panonske Hrvatske su:

* ***De luxe* prehrambeni brendovi** koji imaju šest ključnih karakteristika: originalnost, cijenu, nenadmašnu kvalitetu, estetiku, izvrsnost i teritorijalnu pripadnost. Prehrambeno-prerađivački sektor Panonske Hrvatske želi postići ove kvalitete za proizvode iz regije koji pripadaju ovoj niši, a uspjeh će zahtijevati poboljšanja u pakiranju, teritorijalnom brendiranju, kontroli kvalitete i marketinškim strategijama usmjerenim na lokalne proizvodne sustava i povezivanje sa sektorom turizma.
* **Svježa hrana** u segmentu „Prikladno za uporabu ili brzu pripremu” sastoji se od svježih i nisko procesiranih proizvoda koji su prvenstveno jednostavni za upotrebu (spremni/praktični za upotrebu). Potrošači u ovom segmentu obično imaju ograničeno vrijeme za pripremu hrane, ili im nedostaje znanja kako ih pripremiti, ili ih pak žele tako svježe odmah konzumirati bez naročite pripreme.
* **Zdrava i funkcionalna hrana** (uključujući proizvode od ljekovitog bilja) odnosi se na funkcionalnu hranu („nutraceutici“) koja dugotrajnom konzumacijom donosi zdravstvene prednosti. Može se izraditi dodavanjem biološki aktivnih sastojaka tradicionalnoj hrani, poput probiotika ili omega-3 masnih kiselina. Najveće područje rasta funkcionalne hrane nalazi se u integraciji s drugim dijelovima lanca vrijednosti hrane – kao što su maloprodaja, restorani i kuhinje, ali i neki oblici djelatnosti povezanih s industrijom zdravstvenog i wellness turizma.
* **Pametna poljoprivreda** (Rješenja IKT i metaloprerađivačkog sektora za pametnu poljoprivredu) uključuje korištenje digitalnih i naprednih proizvodnih tehnologija u cijelom poljoprivrednom lancu vrijednosti, od polja do potrošača. Uključuje digitalne tehnologije i rješenja kako za opskrbne lance tako i za 'preciznu poljoprivredu' – uključujući korištenje senzora, sustava za praćenje, računalstva u oblaku, analize velikih količina podataka i robotike u svrhu optimizacije proizvodnje usjeva i gospodarenja stokom. Ova niša ili tehnološka grana ima i snažan utjecaj i potencijal za privlačenje i zadržavanje mlađih generacija u regionalnim i ruralnim područjima.
1. **Prihvatljivost prijavitelja**

Prijavitelj javljanjem na ovaj javni poziv iskazuje interes za sudjelovanje u RLV-u Hrana i poljoprivreda Panonske Hrvatske, kao dionik iz poslovnog sektora[[2]](#footnote-3) koji svojim radom može doprinijeti jačanju konkurentnosti i ostvarenju više dodane vrijednosti RLV-a i regionalnoga gospodarstva.

Prijavitelj mora ispuniti sljedeće kriterije prihvatljivosti:

* Mora imati sjedište/podružnicu i poslovati na području Panonske Hrvatske;
* Svojim aktivnostima doprinositi razvoju barem jedne od prioritetnih niša RLV Hrana i poljoprivreda Panonske Hrvatske navedenih u točci 2 ovog javnog poziva;
* Obavljati jednu ili više funkcionalnih uloga u RLV-u Hrana i poljoprivreda Panonske Hrvatske navedenih u točci 4. ovog javnog poziva za iskaz interesa.
1. **Uloga dionika u RLV Hrana i poljoprivreda Panonske Hrvatske**

Prijavitelji na ovaj javni poziv putem priloženog obrasca za prijavu trebaju odabrati jednu ili više uloga/pozicija koje obavljaju i/ili mogu obavljati u okviru buduće mreže dionika RLV Hrana i poljoprivreda Panonske Hrvatske. Kratki opisi pozicija u mreži dionika RLV Hrana i poljoprivreda jesu:

* **Proizvođači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji preuzimaju odgovornost i vlasništvo nad proizvodima unutar RLV Hrana i poljoprivreda i pripadnih prioritetnih niša, te im svojim aktivnostima dodaju vrijednost prije nego što ih dalje prodaju potrošačima (tzv. krajnjim kupcima).
* **Opskrbljivači/dobavljači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji pružaju bitne ulazne sirovine, poluproizvode ili usluge potrebne za osnovne djelatnosti proizvođača u RLV-a i identificiranih prioritetnih niša.
* **Dobavljači tehnologija:** Tržišni dionici (mikro, mali, srednji i veliki poduzetnici te obrtnici) koji nude tehnološka znanja (tzv. know-how) i rješenja kako bi pomogli u rješavanju poslovnih izazova i prilika proizvođača u mreži RLV-a, ali i ostalih dionika u RLV-u.
* **Integratori:** Integrator (mikro, mali, srednji i veliki poduzetnici te obrtnici) koji su specijalizirani za spajanje komponentnih podsustava u cjelinu, uz osiguravanje da ti podsustavi funkcioniraju zajedno.
* **Tijela za certifikaciju i ispitivanje kvalitete:** Ovlaštena nepristrana tijela za certificiranje poduzetnika i ispitivanje kvalitete proizvoda/usluga sukladno propisanim EU/međunarodnim standardima.
* **Dionici u širenju znanja i inovacija:** Privatne tvrtke/institucije u funkciji izobrazbe visokokvalificiranih stručnjaka i provođenja aktivnosti istraživanja i razvoja i davanja podrške u transferu tehnologije i komercijalizaciji inovacija u relevantnim područjima predmetnog RLV-a.
* **Inovacijski klasteri:** Olakšavaju suradnju, razmjenu informacija i pružanja ili usmjeravanja specijaliziranih i prilagođenih usluga poslovne podrške, te potiču razmjenu znanja, povezivanje i transnacionalnu suradnju.
* **Ostali dionici** **u funkciji stvaranja više dodane vrijednosti: P**rivatne tvrtke/institucije u funkciji stvaranja više dodane vrijednosti u okviru RLV-a (primjerice za: aktivnosti poslovne podrške: centri poslovne aktivnosti (data centri, centri za projektiranje i dizajn proizvoda,  multimedijski kontaktni centri te centri za razvoj informacijske tehnologije) i aktivnosti usluga visoke dodane vrijednosti (aktivnosti usluga industrijskog inženjeringa i aktivnosti kreativnih usluga).
1. **Podnošenje iskaza interesa**

Prijavitelj iskaz interesa mora podnijeti na obrascu koji je dio dokumentacije predmetnog Javnog poziva za iskaz interesa. Obrazac se može podnijeti na dva načina:

1. Elektronskim putem ispunjavanjem *google* obrasca putem poveznice koja je sastavni dio poziva uz obvezno učitavanje potpisane Izjave za predmetni RLV;
2. Dostavom ispunjenog i potpisanog Obrasca (koji sadržava izjavu) elektroničkom poštom na adresu industrijskatranzicija@mrrfeu.hr s nazivom Predmeta: Javni poziv za iskaz interesa – RLV HRANA I POLJOPRIVREDA PANONSKE HRVATSKE.

Prijave se zaprimaju od 28. veljače do 28. ožujka 2022. godine. Potencijalni dionici koji u tom roku ne dostave svoj iskaz interesa za sudjelovanje u regionalnim lancima vrijednosti neće moći sudjelovati u pripremi akcijskih planova za prioritetne niše u okviru RLV Hrana i poljoprivreda Panonske Hrvatske. Dodatno uključivanje potencijalnih dionika bit će omogućeno sredinom 2022. godine, prilikom objave sljedećih javnih poziva za iskaz interesa za sudjelovanje u regionalnim lancima vrijednosti.

Podnositelji prijava će o statusu svoje prijave biti obaviješteni pisanim putem u roku od 15 radnih dana od dana zatvaranja Javnog poziva za iskaz interesa.

Po objavi Javnog poziva za iskaz interesa bit će organizirane radionice za potencijalne prijavitelje. Termin održavanja radionice objavljeni su na mrežnim stranicama <https://razvoj.gov.hr/> i [www.strukturnifondovi.hr](http://www.strukturnifondovi.hr).

1. Plan je izrađen za osam županija NUTS2 regije Panonske Hrvatske: Bjelovarsko-bilogorsku, Brodsko-posavsku, Karlovačku, Osječko-baranjsku, Požeško-slavonsku, Sisačko-moslavačku, Virovitičko-podravsku i Vukovarsko-srijemsku županiju, te ga je 26. studenog 2021. usvojilo Koordinacijsko vijeće Panonske Hrvatske. [↑](#footnote-ref-2)
2. Mikro, mala i srednja poduzeća, velika poduzeća, obiteljska poljoprivredna gospodarstva, obrtnici i inovacijski klasteri [↑](#footnote-ref-3)